<classify> Uhakika huo unatokana na wawakilishi hao pekee waliobaki kwenye michuano ya kimataifa, kuifunga Ruvu Shooting ya Pwani mabao 5-0 jana, na sasa inahitaji pointi tatu tu ili kuivua Azam FC ubingwa na kutangazwa wafalme wapya wa soka Tanzania Bara kwa mara ya 25.Kutokana na mwenendo wa Polisi Morogoro katika Ligi Kuu sasa ikiwa inakamata nafasi ya 12, na ubora wa Yanga, vijana hao wa Jangwani wanapewa asilimia 99 ya kutangaza ubingwa keshokutwa, na hasa baada ya kuishinda timu hiyo ya Polisi bao 1-0 katika mechi ya kwanza na pia matokeo ya siku za karibuni ya vijana wa Jangwani.Kwa ushindi huo wa jana, Yanga imefikisha pointi 52 katika michezo 23 iliyocheza huku Azam FC ambao leo watacheza na Stand United, wakiwa na pointi 42 katika nafasi ya pili.Yanga inahitaji pointi hizo tatu ili kufikisha pointi 55 ambazo matajiri wa Chamazi hawawezi kuzifikia. Watafikisha pointi 54 wakishinda mechi nne zilizobaki Huo ni ushindi wa saba mfululizo kwa Yanga kwenye Ligi Kuu, huku mara ya mwisho kuonja machungu ya kufungwa ilikuwa ni Machi 8, mwaka huu ilipofungwa na mahasimu wao,Simba bao 1-0. Kinara wa mabao, Simon Msuva aliongeza akaunti yake kwa kufunga mabao mawili na kufikisha mabao 16, huku mfungaji bora wa msimu uliopita, Amissi Tambwe akifunga bao moja na kushika nafasi ya pili akiwa na mabao 11.Tofauti na ilivyokuwa kwenye mchezo uliopita dhidi ya Stand United, Yanga jana ilionekana kungara na kuutawala mchezo katika kila idara na ilichukua dakika 15 kuandika bao la kwanza lililofungwa na Msuva aliyeunganisha kwa kichwa mpira wa adhabu ndogo uliopigwa na Haruna Niyonzima.Ruvu Shooting waliokuwa wenyeji kwenye mchezo huo, walionekana kukosa mbinu za kuipenya ngome ya ulinzi ya Yanga ambayo ilikuwa chini ya Kelvin Yondani na Rajab Zahiri na kuendelea kuutawala mchezo huo na dakika ya 24, Kpah Sherman aliifungia Yanga bao la pili akiunganisha kona iliyochongwa na Msuva.Beki mkorofi wa Ruvu Shooting, George Osei alioneshwa kadi ya njano na mwamuzi Isihaka Shirikisho wa Tanga kwa kumpiga kiwiko Mrisho Ngassa dakika ya 26 na katika dakika ya 31, timu hiyo ilifanya shambulizi la kwanza langoni mwa Yanga, lakini kipa Ally Mustapha alifanya kazi ya ziada kuupangua mchomo wa Abdulrahman Musa.Dakika ya 45, Msuva aliifungia Yanga bao la tatu akiunganisha kwa kichwa krosi ya Niyonzima, bao ambalo lililalamikiwa na wachezaji wa Ruvu kwa madai mfungaji alikuwa ameotea.Kipindi cha pili, Yanga ilikianza kwa kasi na katika dakika ya 54, Tambwe aliifungia timu yake bao la nne baada ya kupokea pasi kutoka kwa Niyonzima ambaye jana aliwasumbua viungo wa Ruvu kwa chenga zake za maudhi.Sherman aliyeanza vibaya akiwa na Yanga alifunga kitabu cha mabao kwa kufunga bao la tano dakika ya 68 akiunganisha kwa kichwa krosi ya Juma Abdul na kuwamaliza nguvu wenyeji wao Ruvu Shooting ambao katika mechi ya kwanza walicheza undava na kupara sare ya 0-0.Beki wa Yanga, Yondani na mshambuliji wa Ruvu Shooting, Yahya Tumbo walioneshwa kadi ya njano kwa kutaka kuonyeshana ubabe uwanjani dakika ya 65.Yanga: Mustapha, Abdul, Oscar JoshuaEdward Charles, Yondani, Zahir, Said JumaHussein Javu, Msuva, Niyonzima, Tambwe, Ngassa na ShermanAndrey Coutinho.Ruvu Shooting: Abdallah Rashid, Michael Aidan, Adul Mpampika, Osei, Hamisi Seleman, Salvatory Ntebe, Raphael KyalaJuma Nade, Ally Khan, Yahya Tumbo, Baraka MtuiJuma Mpakala na MussaMwita John.  <topic>: MICHEZO 